RESOLUTION VEDTAGET AF RÅDET OG AF MINISTRENE FOR UNGDOMSSPØRGSMÅL, FORSAMLET I RÅDET den 8. februar 1999 om unges medbestemmelse (1999/C 42/01)

RÅDET OG MINISTRENE FOR UNGDOMSSPØRGSMÅL, FORSAMLET I RÅDET -

som tager behørigt hensyn til De Forenede Nationers konvention om barnets rettigheder, særlig artikel 12-15,

som tager konklusionerne fra Det Europæiske Råds møde den 15. og 16. juni 1998 i Cardiff i betragtning, der tager sigte på at bringe Den Europæiske Union nærmere til borgerne og gøre den mere åben,

som erindrer om Lissabonerklæringen om ungdomspolitikker og -programmer (1) der fastslår, at ungdommens aktive medbestemmelse på alle samfundsområder og i beslutningsprocesserne skal fremmes,

som tager hensyn til beslutningen om foranstaltninger til beskyttelse af mindreårige i Den Europæiske Union, vedtaget af Europa-Parlamentet den 12. december 1996 (2), der opfordrer medlemsstaterne til at fremme de unges deltagelse i det politiske liv og navnlig støtte oprettelsen af repræsentative ungdomsparlamenter på lokalt, regionalt og nationalt plan, samt at tilskynde til børns deltagelse i demokratisk ledede organisationer og sammenslutninger,

som erindrer om henstilling R(97)3 vedtaget den 4. februar 1997 og henstilling 1286 vedtaget den 24. januar 1996 af Europarådet, der anbefaler en holdningsændring til unge som individer med egne rettigheder, og som støtter deres aktive og ansvarlige deltagelse i familien og i samfundslivet, og

som noterer sig den debat, der fandt sted på det uformelle møde i 1996 i Cork mellem EU-ministrene for ungdomsspørgsmål, og som fremhævede betydningen af unges inddragelse i det sociale, politiske, kulturelle og økonomiske liv og styrkelsen af deres personlige udvikling -

KONSTATERER, at de beslutninger, der træffes på fællesskabsplan og på nationalt plan, for så vidt angår både deres indhold og deres tidsramme på lang sigt indvirker på den unge generations fremtidsmuligheder;

MENER, at en af hovedudfordringerne i forbindelse med opbygningen af Europa er at give de unge den øgede aktive medbestemmelse, de ønsker;

ERKENDER betydningen af, at de unge får indflydelse på alle samfundets områder, navnlig i politiske, sociale, økonomiske og kulturelle spørgsmål;

ANSER det derfor FOR ønskeligt at give de unge i Den Europæiske Union flere muligheder for at deltage aktivt i Europas og medlemsstaternes civile og politiske liv, idet målet er, at de unge gradvis får adgang til både at udnytte mulighederne og påtage sig ansvaret, og at de motiveres til at blive aktive borgere;

TILSKYNDER de europæiske institutioner og Den Europæiske Unions medlemsstater TIL at overveje, hvordan de nærmere kan inddrage borgerne i udformningen af de europæiske politikker og sætte de unge i stand til aktivt at deltage i alle samfundslivets aspekter, herunder politisk aktivitet og mobilitet inden for Den Europæiske Union, således at de unge borgere inddrages i den fortsatte europæiske integrationsproces;

OPFORDRER de unge TIL at udnytte de eksisterende muligheder for medbestemmelse og til at give deres aktive bidrag til samfundet; og

ANMODER udtrykkeligt ungdomsforeninger og -organisationer og de unge selv OM at give udtryk for deres synspunkter i almindelighed og fremsætte specifikke forslag til fremme af deltagelsesprojekter.

Under henvisning til ovenstående VEDTAGER Rådet og ministrene for ungdomsspørgsmål, forsamlet i Rådet, følgende resolution:

Ungdommens deltagelse på fællesskabsplan

Kommissionen opfordres til:

- at fokusere på de unges interesser som udgangspunkt for beslutninger på alle relevante politiske områder og, hvor det er hensigtsmæssigt, at vurdere, hvilke konsekvenser de foranstaltninger, der skal sættes i gang på fællesskabsniveau, eventuelt kan få for de unges levevilkår, og at give anvisninger på, hvordan der kan tages hensyn til de unges interesser

- at virke for, at de unge inddrages i udviklingen, gennemførelsen og evalueringen af ungdomsaktiviteter og -programmer på fællesskabsplan ved at udnytte deres engagement i opbygningen af Europa i dag og i morgen

- at fremme undersøgelser af de unges muligheder og vilkår for medbestemmelse, udveksling af erfaring, oplysninger og dokumentation om aktiviteterne på dette område

- at indgå i dialog med de unge på de nævnte områder og tage hensyn til de unges mening i udviklingen af fællesskabsprogrammer og -aktiviteter på disse områder

- at øge udvekslingen af erfaringer med hensyn til foranstaltninger eller projekter, som sigter mod at fremme de unges medbestemmelse.

Unges medbestemmelse i medlemsstaterne

Rådet og ministrene for ungdomsspørgsmål, forsamlet i Rådet, anbefaler, at Europas ungdom deltager fuldt ud i medlemsstaternes politiske, økonomiske, sociale og kulturelle liv, og stræber efter at sikre dette inden for deres respektive handlemuligheder. De værdsætter og støtter medlemsstaternes bestræbelser for i større grad at inddrage de unge i beslutninger, der har betydning for udviklingen af politik og samfund.

I forlængelse af disse bestræbelser og under hensyntagen til medlemsstaternes kompetence og retssystemer, hvad angår gennemførelsen af følgende målsætninger, er Rådet og ministrene for ungdomsspørgsmål, forsamlet i Rådet, enige om vigtigheden af:

- af støtte de unges kreativitet for at udvikle forskellige former for deltagelsesdialoger i civilsamfundet

- på bedst mulig måde at tilskynde til nyskabende deltagelsesprojekter og strukturer

- at fremme unges deltagelse i demokratiske processer på lokalt, regionalt og nationalt plan

- at styrke integrationen af nyskabende deltagelsesprojekter og indføring i de demokratiske beslutningsprocesser

- at tilskynde til de unges aktive medvirken i udviklingen af lokalsamfundet, i særdeleshed unge, som kun har lille erfaring i den slags arbejde

- at gøre det lettere for de unge at få passende adgang til deltagelse for derved at styrke det sociale engagement af ungdomsinitiativer og nyskabende netværk og af unge uden for organiserede strukturer

- at støtte mulighederne inden for de eksisterende ungdomsforeninger og -organisationer for samarbejde og medbestemmelse med åben adgang for alle unge

- at anerkende, at ungdomssammenslutninger og -organisationer på værdifuld måde bidrager til udviklingen af kanaler, hvorigennem unge kan deltage på lokalt, regionalt og nationalt plan.

Medlemsstaterne opfordres til at fokusere på de unges interesser som udgangspunkt for beslutninger på alle relevante politiske områder og, hvor det er hensigtsmæssigt, at vurdere, hvilke konsekvenser de foranstaltninger, der skal sættes i gang, eventuelt kan få for de unges levevilkår.

(1) Vedtaget på verdenskonferencen for ministrene for ungdomsspørgsmål i august 1998 i Lissabon.

(2) EFT C 20 af 20.1.1997, s. 170.